ORDE do 20 de xullo de 2007 pola que se aproban as bases e se procede á convocatoria pública de axudas ao alumnado universitario galego interesado en solicitar créditos bancarios para financiamento dos seus estudos ou prorrogar os concedidos na convocatoria anterior.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/08/2007

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988, DOG do 17 de febreiro) transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (DOG nº 156, do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a de Santiago de Compostela e a de Vigo.
A Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario de Galicia, está a levar a cabo diversas accións de apoio económico ao alumnado de ensino universitario, coas que se pretende favorecer a calidade, a competencia, a igualdade de oportunidades e a excelencia no rendemento académico.
Neste sentido, a Consellería de Educación e Ordenación Universitaria asinou convenios de colaboración o día 13 de marzo de 2001 e unha addenda a estes o día 12 de xuño de 2002, coas entidades financeiras: Banco Pastor, Caixa de Aforros de Galicia, Caixanova, Banco Gallego, Banco Simeón e Banco Etcheverría, para facilitarlle ao alumnado universitario galego créditos bancarios a baixos xuros para o financiamento dos seus estudos.
Por todo isto, e no exercicio das facultades conferidas polo artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Co obxecto de que ningún alumno quede excluído do estudo na universidade por razóns económicas:
a) Convócanse axudas para o alumnado universitario galego interesado en solicitar os créditos bancarios para financiar os seus estudos universitarios de primeiro ciclo, primeiro e segundo ciclo , 3º ciclo (etapa de formación) e novos Programas Oficiais de Posgrao (POP), correspondentes ao curso 2007/2008.
b) Convócanse, así mesmo, axudas para prórrogas do financiamento dos xuros do préstamo concedido en convocatorias anteriores.
Estas axudas son compatibles con calquera outra axuda destinada para a mesma finalidade polas administracións públicas ou calquera dos seus organismos, entes ou sociedades.
Artigo 2º.-Orzamento.
A Consellería de Educación e Ordenación Universitaria financiará a parte correspondente dos créditos bancarios ou prórrogas deles con cargo á partida orzamentaria 09.04.422C.480.0 dos orzamentos xerais da Comunidade Autónoma de Galicia para o ano 2007, cunha contía global máxima de 12.000 euros.
A cantidade destinada a estas axudas poderá ser incrementada de acordo coas dispoñibilidades económicas da consellería.
Artigo 3º.-Beneficiarios/as.
a) Poderán ser beneficiarios do préstamo subsidiado os/as seguintes estudantes universitarios/as:
1. Que cursen estudos nalgunha universidade do sistema universitario de Galicia e teñan residencia en Galicia.
2. Que cursen estudos nalgunha universidade do sistema universitario de Galicia e teñan residencia fóra de Galicia, estando neste grupo os/as galegos/as e descendentes de galegos.
3. Que cursen estudos nalgunha universidade de fóra do sistema universitario de Galicia e teñan residencia en Galicia.
b) Poderán ser beneficiarios das prórrogas o alumnado galego ou descendente de galego que foi beneficiario dos préstamos en convocatorias anteriores e que cumpra as condicións establecidas nesta convocatoria.
Artigo 4º.-Requisitos.
a) Os créditos poderán ser solicitados polo alumnado universitario que cumpra os seguintes requisitos:
-Estar matriculado no curso 2007/2008 nalgunha universidade en estudos regrados de carácter oficial e validez nacional de 1º ciclo, de 1º e 2º ciclo, de 3º ciclo (etapa de formación) e novos programas oficiais de posgrao (POP) conducentes ao título de máster.
-Ter superados no momento da presentación da solicitude, 60 créditos en titulacións de 1º ciclo, 120 créditos en titulacións de 1º e 2º ciclo, e, no caso de 3º ciclo e POP, ter superados os estudos completos da titulación.
b) As prórrogas poderán ser solicitadas polo alumnado universitario que cumpra os seguintes requisitos:
-Estar matriculado no curso 2007/2008 na titulación ou estudos para os que se lle concedeu o crédito ou prórroga no curso 2006/2007.
Non poderán solicitar a prórroga aquel/a estudante universitario/a que xa gozou de subvención dos xuros do préstamo nos tres últimos anos.
Artigo 5º.-Características do préstamo.
Os préstamos serán concedidos polas entidades bancarias asinantes do convenio de acordo cos termos do mesmo ao que se fai referencia na parte expositiva desta orde e que se recollen nela.
Para o alumnado universitario que curse os seus estudos nalgunha das universidades do sistema universitario de Galicia, e teña a súa residencia en Galicia, a cantidade será como máximo de 3.000 euros por cada petición.
Para o alumnado universitario que curse os seus estudos nalgunha universidade do sistema universitario de Galicia e teña a súa residencia fóra de Galicia e para o alumnado universitario que curse os seus estudos nalgunha universidade de fóra do sistema universitario de Galicia e teñan a súa residencia en Galicia, a cantidade será como máximo de 6.000 euros, por cada petición.
O prazo de amortización de capital será de tres a cinco anos, tendo un prazo de carencia adicional de ata tres anos. Se opta por un prazo de amortización superior a tres anos, o tipo de xuro pasaría do 5,5% ao 6% desde o inicio do primeiro ano de amortización. Todos os prazos se computarán contando desde o inicio do trimestre natural seguinte á data de formalización, sendo a cota trimestral de capital e xuros constante. Os préstamos poderán ser obxecto de cancelación anticipada, sen ningunha penalización.
Artigo 6º.-Financiamento dos xuros.
Os xuros serán financiados da seguinte forma:
a) A Consellería de Educación e Ordenación Universitaria contribuirá ao pagamento da terceira parte dos xuros do primeiro ano de duración do préstamo (2%), sen prexuízo da posibilidade da concesión dunha prórroga de ata un máximo de tres anos. A subvención será aboada á entidade financeira con carácter anual, facéndose as dilixencias administrativas para o seu aboamento antes do primeiro vencemento anual.
b) A entidade financeira pola que opte o alumno ou alumna farase cargo doutro terzo dos xuros (2%), sempre e cando permaneza vixente a axuda relacionada no punto a) anterior.
c) A terceira parte dos xuros restantes serán por conta do alumno/a prestameiro/a , sempre e cando se manteñan as axudas anteriores. Polo tanto, o alumno ou alumna liquidará o préstamo ao tipo de xuro neto do 1,5% ou 2% (se é o caso) nominal anual. No caso de que o alumno ou alumna non acredite a prórroga da axuda da consellería, o préstamo pasará automaticamente a liquidarse ao tipo de xuro do 5,5% ou 6% nominal anual, segundo o exposto no artigo 5º.
O alumnado que nas convocatorias anteriores asinou contrato de préstamo coas entidades financeiras e que nesta convocatoria solicite prórroga seguirá coas mesmas condicións establecidas no contrato.
Artigo 7º.-Solicitudes e prazo de presentación.
1. As solicitudes, segundo os modelos desta orde, anexo I (ED434A) para os/as estudantes que soliciten o crédito bancario por 1ª vez e anexo II (ED434B) para aqueles/as que soliciten a prórroga do crédito bancario presentaranse no rexistro xeral da Consellería de Educación e Ordenación Universitaria, dirixidas á Dirección Xeral de Ordenación e Calidade do Sistema Universitario de Galicia (edificio administrativo San Caetano, s/n, 15781 Santiago de Compostela) ou ben en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, para a presentación de instancias.
Se a solicitude é remitida por correo, presentarase en sobre aberto para que sexa datada e selada polo funcionario de correos antes de que proceda á súa certificación. Non se admitirán como medio de presentación de solicitudes os servizos de mensaxaría privados.
2. O prazo de presentación de solicitudes comprenderá desde o día seguinte ao da publicación desta orde no Diario Oficial de Galicia ata o día 14 de setembro de 2007; en todo caso o prazo de presentación de solicitudes nunca será inferior a trinta e un días naturais contados desde o día seguinte ao da publicación desta orde no DOG.
Artigo 8º.-Documentación.
1. Os/as estudantes que soliciten o crédito bancario por 1ª vez deberán presentar a seguinte documentación:
a) Solicitude segundo o modelo ED434A que figura no anexo I desta orde.
b) Fotocopia do documento nacional de identidade.
c) Certificación académica orixinal completa ou fotocopia compulsada na que se faga constar o resumo do número de créditos superados segundo a valoración académica, con especificación das convocatorias. No caso dos/as alumnos/as que estean a cursar estudos nas universidades do sistema universitario de Galicia, remitirán certificación académica na que se fará constar a nota media simple do expediente académico, calculada de acordo cos parámetros reflectidos no protocolo de colaboración subscrito o 21 de febreiro de 2005, entre a consellería e as universidades do SUG.
Os/as alumnos/as que estean a cursar estudos de 2º ciclo por accederen desde unha titulación de 1º ciclo deberán enviar, ademais, a certificación académica dese 1º ciclo.
Os/as alumnos/as de 3º ciclo ou POP que estean a cursar o o segundo ano deberán presentar, ademais, o certificado das cualificacións do 1º ano.
d) Xustificante de matrícula correspondente ao curso 2007/2008 ou declaración xurada do solicitante de que non está matriculado e de que se compromete a entregar o xustificante da matrícula no prazo de dous días a partir do día en que se matricule, tendo en conta que non poderán asinar o contrato do préstamo coas entidades bancarias en canto non presenten na Dirección Xeral de Ordenación e Calidade do Sistema Universitario de Galicia, antes do día 15 de decembro de 2007, o mencionado xustificante. Unha vez presentado o xustificante de matrícula, a dirección xeral entregaralles a correspondente autorización para que poidan asinar o contrato coa entidade bancaria.
e) Declaración xurada do solicitante con expresión das axudas solicitadas ou concedidas para o mesmo fin por parte doutros organismos públicos.
f) Certificado de empadroamento.
2. O alumnado que solicite a prórroga do crédito bancario deberá presentar a seguinte documentación:
a) Solicitude segundo o modelo ED434B que figura no anexo II desta orde.
b) Xustificante de matrícula correspondente ao curso 2007/2008 ou declaración xurada do/a solicitante de que non está matriculado/a e de que se compromete a entregar o xustificante da matrícula no prazo de dous días a partir do día en que se matricule, tendo en conta que non poderán ser beneficiarios da prórroga en tanto non presenten na Dirección Xeral de Ordenación e Calidade do Sistema Universitario de Galicia, antes do día 15 de decembro de 2007, o mencionado xustificante. Unha vez presentado o xustificante de matrícula, a dirección xeral entregaralles a correspondente autorización para que a entidade bancaria lles manteña a prórroga.
c) Declaración xurada do/a solicitante con expresión das axudas solicitadas ou concedidas para o mesmo fin por parte doutros organismos públicos.
Artigo 9º.-Tramitación.
Unha vez comprobado que as solicitudes reúnen os requisitos establecidos nesta orde de convocatoria, exporanse as listas provisionais das solicitudes admitidas e excluídas nos taboleiros de anuncios da Dirección Xeral de Ordenación e Calidade do Sistema Universitario de Galicia da Consellería de Educación e Ordenación Universitaria, nas súas delegacións provinciais e nas vicerreitorías de estudantes das tres universidades galegas, sinalando, se é o caso, as causas de exclusión.
Así mesmo estas listas tamén poderán ser consultadas no portal educativo da Consellería de Educación e Ordenación Universitaria (www.edu.xunta.es ).
As devanditas listas estarán expostas desde o día 8 ao día 20 de outubro de 2007 (ambos os dous incluídos). Os interesados e interesadas poderán, durante ese mesmo prazo, formular as reclamacións para emendar erros e faltas de documentación ante a Dirección Xeral de Ordenación e Calidade do Sistema Universitario de Galicia, presentando, se é o caso, a documentación necesaria.
Transcorrido este prazo sen que se emenden as causas de exclusión considerarase que o interesado desiste da súa petición, segundo o disposto no artigo 71 da Lei 30/1992.
Artigo 10º.-Comisión avaliadora.
A selección dos candidatos será realizada por unha comisión de avaliación integrada por:
-Presidente: o titular da dirección xeral de Ordenación e Calidade do Sistema Universitario de Galicia ou, por delegación, o titular da subdirección xeral de Universidades.
-Vogais:
O titular do órgano competente en materia de estudantes da Universidade da Coruña.
O titular do órgano competente en materia de estudantes da Universidade de Santiago de Compostela.
O titular do órgano competente en materia de estudantes da Universidade de Vigo.
O xefe do Servizo de Apoio e Orientación aos estudantes universitarios.
-Secretario/a: un/unha funcionario/a da Dirección Xeral de Ordenación e Calidade do Sistema Universitario de Galicia, que actuará con voz e voto.
Se por calquera causa, no momento en que a comisión avaliadora teña que examinar as solicitudes, algún dos compoñentes non puidese asistir será substituído pola persoa que para o efecto se nomee. Este nomeamento deberá recaer noutra persoa da dirección xeral ou da universidade correspondente, en virtude da súa representación.
Artigo 11º.-Criterios de selección.
A selección, ata o límite orzamentario, farase tendo en conta a nota media simple calculada cos parámetros reflectidos no protocolo de colaboración subscrito, con data do 21 de febreiro de 2005, entre a Consellería de Educación e Ordenación Universitaria e as universidades de Santiago de Compostela, A Coruña e Vigo, publicado no DOG do día 23 de marzo de 2005 (resolución da Secretaría Xeral da Consellería de Educación e Ordenación Universitaria do 15 de marzo de 2005).
No caso de empate, a comisión resolverá a favor do alumno que teña superado un maior número de créditos.
Artigo 12º.-Resolución.
Efectuada a selección pola comisión avaliadora, esta elevará, a través da Dirección Xeral de Ordenación e Calidade do Sistema Universitario de Galicia, un informe-proposta á conselleira de Educación e Ordenación Universitaria, quen emitirá resolución na cal constará unha relación de persoas ás que se lles concede a axuda e outra de denegados coas causas de denegación, se os houbese.
Os/as solicitantes aos que lles sexa denegada a axuda poderán solicitar a devolución da documentación presentada, no prazo de tres meses a partir da publicación da resolución desta convocatoria no Diario Oficial de Galicia.
Contra esta resolución, que esgota a vía administrativa, os/as interesados/as poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Para os efectos establecidos no artigo 10 do Decreto 287/2000, do 21 de novembro (DOG do 11 de decembro), polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver as solicitudes corrrespondentes ás accións especificadas nesta orde, será de seis meses, contados a partir da publicación desta convocatoria no Diario Oficial de Galicia.
As solicitudes entenderanse desestimadas de non ditarse resolución expresa no prazo sinalado no parágrafo anterior.
Artigo 13º.-Obrigas dos/as beneficiarios/as.
1. O alumnado que resulten beneficiario destas axudas comprométese ao cumprimento do establecido nesta convocatoria, especialmente respecto ás seguintes obrigas:
a) Destinar o crédito para a finalidade para a que se concede.
b) Asinar o contrato de préstamo coa entidade bancaria.
c) Amortizar o capital obxecto do préstamo e o pagamento dos xuros deste.
d) Cumprir as condicións específicas que as entidades financeiras, de acordo coas súas normas de funcionamento e o convenio do 13 de marzo de 2001, determinan.
e) Someterse ás actuacións de comprobación que efectúe o órgano concedente e a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
2. O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro pola/a beneficiario/a, segundo o disposto no artigo 78.10º do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Disposicións adicionais
Primeira.-A presentación da solicitude de concesión de axuda comportará autorización á Consellería de Educación e Ordenación Universitaria para:
a) Facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas así como ás sancións impostas.
A reserva que o peticionario poida facer no senso de non autorizar a obtención de datos ou a publicidade dos datos nos rexistros, que en todo caso terá que se expresar, poderá dar lugar á exclusión do proceso de participación para obter a axuda ou subvencións ou, noutro caso, á revogación do acto de outorgamento e, se procede, ao reintegro do importe concedido.
b) De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Esta orde adáptase ás normas básicas do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións, así como aos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Facúltase o titular da dirección xeral de Ordenación e Calidade do Sistema Universitario de Galicia para adoptar os actos e medidas necesarios para a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de xullo de 2007.
Laura Sánchez Piñón
Conselleira de Educación e Ordenación
Universitaria
Ver referencia pdf "14800D004P014.PDF"